text: AC/DC spiller i Horsens
  20 januar 2010 kl. 13.34
  Horsens er tilbage som den jyske rock-hovedstad, siger en glad Frank Panduro. Onsdag blev det offentliggjort, at det australske super-band AC/DC spiller i Horsens lørdag den 5. juni.
  Direktøren for Horsens & Friends ønskede ikke at kommenterer rygterne, som allerede i december havde Horsens med på turneplanen.
  - Jeg er simpelthen jublende glad over, at det er faldet på plads med AC/DC. Når koncerten i juni lægges sammen med de to U2-koncerter 15. og 16. august, kan vi vist godt tillade os at sige, at Horsens er tilbage som den jyske rock-hovedstad, siger Frank Panduro til Horsens Folkeblad.
  
  Succesband gennem 35 år
  Koncerten holdes på byens fodboldstadion med plads til 30.000. Billetpriserne bliver 695 og 560 kr. 
  AC/DC har haft succes i næsten 35 år med en særlig heavy-boogie-rock'n'roll. Horsens bliver en del af Black Ice-turneen, som kørte hele sidste år. Den henviser til deres seneste cd, BLack Ice, som er solgt i syv millioner eksemplarer og nomineret til en grammy.
  
  